મહારાષ્ટ્રના મુખ્યમંત્રી દેવેન્દ્ર ફડણવીસ દ્વારા ટ્રાફિકના નિયમો તોડવાની બાબત સામે આવી છે. પ્રાપ્ત જાણકારી અનુસાર, CMના કાફલામાં શામેલ બે ગાડીઓએ આ વર્ષે જાન્યુઆરીથી ઑગસ્ટ વચ્ચે 13 વખત ટ્રાફિકના નિયમોનું ઉલ્લંઘન કર્યું છે. ખાસ વાત એ છે કે, દંડની રકમ 13 હજાર રૂપિયા છે અને તે હજુ સુધી જમા કરાવવામાં આવી નથી. આ જાણકારી એક સ્થાનીક વ્યક્તિ દ્વારા કરવામાં આવેલી RTIમાં સામે આવી છે. જોકે, મુંબઈ ટ્રાફિક પોલીસે આ બાબતમાં સ્પષ્ટતા આપતા કહ્યું કે, સુરક્ષા કારણોને ધ્યાનમાં રાખીને સીએમના કાફલાને વાહનો ઝડપી ચલાવવાના નિયમમાં છૂટછાટ આપવામાં આવી છે. પોલીસે આની સાથે જણાવ્યું કે, 1 હજાર રૂપિયાના આ ચલણ આપમેળે જનરેટ થાય છે. આવું એટલા માટે થાય છે કારણ કે, સ્પીડ કેમેરાની સામેથી પસાર થવા પર કેમેરા આપમેળે ચલણ બનાવી દે છે.